
<Commission>{EMPL}Comisia pentru ocuparea forței de muncă și afaceri sociale</Commission>
Președinta

<Date></Date>
Domnului David McAllister
Președinte
Comisia pentru afaceri externe
BRUXELLES
Subiect:	<Titre>Aviz referitor la propunerea de decizie a Consiliului privind încheierea unui pachet amplu de acorduri în vederea consolidării, a aprofundării și a extinderii relațiilor bilaterale cu Confederația Elvețiană </Titre> <DocRef>(10643/2025 – C10 0075/2026 – 2025/0162(NLE))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată pentru a transmite un aviz comisiei dumneavoastră și a decis ca acest aviz să fie transmis sub formă de scrisoare.
Comisia pentru ocuparea forței de muncă și afaceri sociale a analizat chestiunea și în cadrul reuniunii sale din 15 iulie 2026 a decis să transmită Comisiei pentru afaceri externe, care este comisie competentă, avizul prezentat în continuare.

Cu deosebită considerație,
Li Andersson


[bookmark: _Hlk234478374][bookmark: restart]AVIZ
Comisia pentru ocuparea forței de muncă și afaceri sociale invită Comisia pentru afaceri externe, în calitate de comisie competentă, să recomande aprobarea proiectului de decizie a Consiliului privind încheierea unui pachet amplu de acorduri între Uniunea Europeană, pe de o parte, și Confederația Elvețiană, pe de altă parte, în vederea consolidării, a aprofundării și a extinderii relațiilor lor bilaterale, și de modificare a Deciziilor 2011/51/UE și 2011/738/UE.


Justificare succintă

Comisia pentru ocuparea forței de muncă și afaceri sociale salută pachetul amplu de acorduri dintre Uniunea Europeană și Confederația Elvețiană, care oferă un cadru stabil și echilibrat pentru dezvoltarea în continuare a relațiilor bilaterale. Pachetul contribuie la securitatea juridică, consolidează cooperarea în domenii de interes reciproc și asigură funcționarea continuă a legăturilor economice și sociale strânse dintre Uniune și Elveția.

Comisia subliniază că libera circulație a persoanelor rămâne o piatră de temelie a relațiilor UE-Elveția și ia act de importanța menținerii unei mobilități echitabile a forței de muncă, asigurând în același timp egalitatea de tratament și nediscriminarea lucrătorilor. În acest sens, comisia salută dispozițiile care prevăd alinierea dinamică a Elveției la actele juridice actuale și viitoare ale Uniunii în domeniul liberei circulații a persoanelor și al detașării lucrătorilor, menite să protejeze drepturile lucrătorilor, să prevină dumpingul social și să asigure condiții de concurență echitabile prin mecanisme eficace de monitorizare și de asigurare a respectării legislației.

Comisia subliniază, de asemenea, importanța unei coordonări solide a sistemelor de securitate socială, facilitând mobilitatea forței de muncă și asigurând, în același timp, o protecție socială adecvată pentru lucrătorii mobili și membrii familiilor acestora. În acest sens, salută în special faptul că Elveția va avea acces și va contribui financiar la sistemele de informații EURES, EESSI și IMI. Ea subliniază, de asemenea, valoarea cooperării continue în domeniul sănătății și siguranței la locul de muncă, al educației și formării profesionale, al dezvoltării competențelor și al integrării pe piața forței de muncă.

Comisia consideră că pachetul asigură un echilibru adecvat între aprofundarea cooperării și menținerea unor standarde sociale și de muncă ridicate. Prin urmare, sprijină încheierea acordurilor și solicită punerea lor efectivă în aplicare, cu respectarea deplină a acquis-ului Uniunii, a rolului partenerilor sociali și a drepturilor sociale fundamentale.

